Video op porno-blad glo dié van Bishops-onnie | Netwerk24
Deur Ané Van Zyl 16 Oktober 2019 17:39
'n Eksplisiete video van 'n kaal vrou op 'n bed is op 'n bekende gratis pornografie-webtuiste gelaai onder die naam Fiona Viotti (30), die onderwyseres wat onlangs bedank het te midde van 'n seksskandaal.
Viotti het sowat ses jaar by Bishops Diocesan College in Rondebosch, Kaapstad, gewerk waar sy waterpolo afgerig het. Sy word van seksuele wangedrag beskuldig.
William Booth, Viotti se prokureur, het Woensdag gesê hy gaan stappe doen om dié video van die webtuiste te laat verwyder, omdat dit sonder toestemming geplaas is.
Die video is Dinsdag opgelaai en is teen Woensdagmiddag meer as 4 500 keer gekyk. 51 mense het aangedui dat hulle van die video hou.
Dit volg nadat verskeie eksplisiete video's en foto's van Viotti op sosiale netwerke soos WhatsApp versprei is. Die materiaal is in Netwerk24 se besit, maar word op regsadvies weerhou.
Booth het voorheen gewaarsku mense moet dit nie aanstuur nie. "Dit is hoogs onreëlmatig en onwettig om dit te doen."
Viotti en haar man, Pavo, se profiele is geheel en al van sosiale media verwyder en geeneen van hulle wil kommentaar lewer nie.
Booth sê gerugte dat sy kliënt landuit gevlug het, is onwaar.
"Sy is bereid om haar volle samewerking te gee met die ondersoek wat die skool doen. Daar is geen strafregtelike klagte teen haar nie."
Guy Pearson, skoolhoof van Bishops, het gesê die skool kon vasstel dat meer as een seun oor 'n tydperk betrokke was. Hy sê sover hulle kon vasstel, was geeneen van die skoolseuns onder 16 nie.